AF: DBU Kommunikation // 12-06-2019

Herrelandsholdets træner Åge Hareide har stået i spidsen for Herrelandsholdet siden foråret 2016, og han og holdet har ikke tabt de seneste 28 kampe. I pinsen fortsatte stimen som ubesejret med 1-1 mod Irland og 5-1 mod Georgien, hvilket placerer holdet godt i kampen om at kvalificere sig til EURO 2020.

Når næste års EM-slutrunde er slut, udløber Åge Hareides kontrakt som landstræner efter fire et halvt år på posten. Hans afløser bliver Kasper Hjulmand, som tiltræder den 1. august 2020 i en 4-årig kontrakt. Og den 47-årige træner glæder sig til opgaven:

”At blive landstræner for Herrelandsholdet er en kæmpe ære og opgave, og jeg glæder mig til at stå i spidsen for holdet fra august 2020 og fremefter. Jeg er imponeret over holdets styrke og blanding af talenter og rutinerede spillere. Samtidigt har Åge Hareide skabt et fantastisk sammenhold og styrke på holdet, som bliver spændende at arbejde med efter EM-slutrunden 2020. Jeg vil godt understrege, at jeg ikke vil blande mig overhovedet de næste 12 måneder – først efter min tiltrædelse,” siger Kasper Hjulmand.

Hos DBU er der stor glæde over den aktuelle landstræner-duo, Åge Hareide og Jon Dahl Tomasson, og de flotte resultater siden tiltrædelsen i foråret 2016. De har løftet Herrelandsholdet til et nyt niveau med stor betydning for hele dansk fodbold, siger Kenneth Reeh, konstitueret administrerende direktør i DBU:

”Vi har oplevet en flot udvikling med Herrelandsholdets resultater de senere år. Vi har god tro på, at holdet også kan kvalificere sig til EURO2020 med fire kampe i Parken i København. Samtidigt vil vi godt i god tid have afløserne klar,” siger han.

Fodbolddirektør Peter Møller forklarer valget af Kasper Hjulmand således:

”Herrelandsholdet har skabt store resultater med Åge og Jon som landstræner-duo, og vi har kæmpe respekt for deres indsats med holdet. Når de stopper, skal Kasper Hjulmand føre holdet videre mod VM i Qatar i 2022 og EM i Tyskland i 2024. Begge dele bidrager til en fantastisk udvikling af vores Herrelandshold, både på og uden for banen,” siger han.

Kasper Hjulmand er ansat på konsulent-vilkår det første år, hvor han skal forberede sig til tiltrædelsen som landstræner fra august 2020. Dette gælder også lønmæssigt, understreger fodbolddirektør Peter Møller:

”Der er kun én landstræner – og én med landstræner-løn – og det er Åge Hareide. Vi har tilknyttet Kasper Hjulmand, så han får tid til at forberede sig op til sin tiltrædelse i august 2020, i øvrigt på samme måde som daværende landstræner Morten Olsen gjorde det, da han overtog posten efter Bo Johansson i år 2000,” siger Peter Møller.

Samtidigt er Morten Wieghorst blevet tilknyttet som assistenttræner på Herrelandsholdet, gældende fra august 2020 og fire år frem. Morten Wieghorst har tidligere været U21-landstræner og cheftræner i FC Nordsjælland, AGF og AaB.





KASPER HJULMAND, født i 1972

Trænerkarriere:

Lyngby fra 2006-2008

FC Nordsjælland fra 2011-2014 og igen fra 2016-2019

Mainz 05 fra 2014-2015

Har vundet guld, sølv og bronze med FC Nordsjælland – og har haft 20 internationale kampe, blandt andet i Champions League.

Kåret til årets træner i Danmark i 2012 og 2017.



MORTEN WIEGHORST, født i 1971

Spillerkarriere:

Lyngby FC fra 1989-1992

Dundee fra 1992-1995

Celtic fra 1995-2002

Brøndby IF fra 2002-2005

Morten Wieghorst er noteret for 30 A-landskampe og tre mål i perioden 1994-2004.

Trænerkarriere:

FC Nordsjælland fra 2006 til 2011

U21-landstræner fra 2011-2013

Assistenttræner i Swansea City fra 2013-2014

AGF fra 2014-2015

AaB fra 2017-2018

Har vundet to pokaltitler som cheftræner for FC Nordsjælland med Kasper Hjulmand ved sin side som assistenttræner.